S-179/2016

Mál þetta, sem dómtekið var 29. nóvember sl., er höfðað með þremur ákærum lögreglustjórans á Norðurlandi eystra, á hendur X og Z.

Ákæra, útgefin 12. ágúst 2016, sbr. mál nr. S-179/2016.

Með þessari ákæru eru ákærðu X og Z gefið að sök að hafa gerst sekir um eftirgreind umferðar- og fíkniefnalagabrot:

„I.

Gegn [X], fyrir að hafa mánudaginn 2. maí 2016, ekið bifreiðinni [...], undir áhrifum fíkniefna (í þvagsýni úr ákærða sem rannsakað var vegna þessa máls mældist tetrahýdrókannabínólsýra) frá heimili að Nætursölunni við Strandgötu á Akureyri og síðan þaðan um götur í bænum uns lögreglan stöðvaði akstur hans þegar hann var á leið vestur Hamarstíg.

Telst þetta varða við 1. mgr., sbr. 2. mgr. 45. gr. a , sbr. 1. mgr. 100. gr. umferðarlaga nr. 50, 1987, með síðari breytingum.

II.

Með að hafa ofangreindan dag í nefndri bifreið verið með í sameiginlegum vörslum sínum 214,06 grömm af maríhúana.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærðu verði dæmdir til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 32.427, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Jafnfram er gerð sú krafa að ákærði [X] sæti sviptingu ökuréttar samkvæmt 101. gr. og 102. gr. nefndra umferðarlaga.“

Ákæra, útgefin 29. ágúst 2016, sbr. mál nr. S-183/2016.

Með þessari ákæru er ákærða Z gefið að sök fíkniefnalagabrot;

„… með því að hafa laugardagskvöldið 23. júlí 2016, verið með í vörslum sínum 5,51 grömm af marihúana, þegar lögreglan stöðvaði akstur hans á bifreiðinni [...] við verslun N1 að Furuvöllum á Akureyri.

Telst þetta varða við 2. gr., sbr. 5. gr. og 6. gr. laga um ávana og fíkniefni nr. 65/1974, með síðari breytingum og 2. gr., sbr. 14. gr., reglugerðar um ávana og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efni því, sem lögreglan lagði hald á og tilgreind eru í efnaskrám nr. 33.005 & 33.006, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákæra, útgefin 7. október 2016, sbr. mál nr. S-219/2016.

Með þessari ákæru er ákærða Z gefið að sök umferðar- fíkniefnalagabrot;

„I.

Fyrir að hafa fimmtudaginn 7. ágúst 2016, ekið bifreiðinni [...], undir áhrifum fíkniefna (í blóðsýni úr ákærða sem rannsakað var vegna þessa máls mældist amfetamín 125 ng/ml. og MDMA og tetrahýdrókannabínólsýra mældist í þvagi) austur Kaupvangsstræti á Akureyri og um Glerárgötu, þar sem akstur hans var stöðvaður og að ekið bifreiðinni greinda leið án skráninganúmers framaná bifreiðinni.

Telst þetta varða við 1. mgr., sbr. 2. mgr. 45. gr. a og 1. mgr. 63. gr., sbr. 1. mgr. 100. gr. umferðarlaga nr. 50, 1987, með síðari breytingum, sbr. 1. mgr. 19. gr. reglugerðar nr. 751/2003 um skráningu ökutækja.

II.

Með að hafa ofangreindan dag í nefndri bifreið verið með 142,32 grömm af maríhúana og 6,38 grömm af amfetamíni í vörslum sínum

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrám nr. 33.158 & 33.159, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Jafnfram er gerð sú krafa að ákærði sæti sviptingu ökuréttar samkvæmt 101. gr. og 102. gr. nefndra umferðarlaga.“

Nefnd mál voru sameinuð fyrir dómi, sbr. heimildarákvæði 1. mgr. 169. gr. laga nr. 88, 2008.

Skipaður verjandi S-kk-nf G-kk-nf hdl. krefst þess fyrir hönd ákærða X að hann verði dæmdur í vægustu refsingu sem lög leyfa, en ennfremur krefst hann þess að kröfu ákæruvalds um ökuréttarsviptingu verði hafnað. Þá krefst verjandinn hæfilegra málsvarnarlauna.

Skipaður verjandi G-kk-nf S-x-x R-kk-nf hdl. krefst þess fyrir hönd ákærða Z að hann verði dæmdur í vægustu refsingu sem lög leyfa. Að auki krefst verjandinn þóknunar sér til handa.

A.

Samkvæmt rannsóknarskýrslum lögreglu var ákærði X stöðvaður af lögreglu við akstur bifreiðarinnar ... mánudaginn 2. maí sl. kl. 14:40 við gatnamót Hamarstígs og Þórunnarstrætis á Akureyri, sbr. sakaratriði ákæru í máli nr. S-179/2016, I. kafli., en farþegi í bifreiðinni var meðákærði Z. Fram kemur að í viðræðum við lögreglumenn hafi þeir fundið lykt af maríhúana af ákærða Z, en skráð er að hann hafi aðspurður á vettvangi svarað því til að stundum væri hann nærri fólki sem ,,hefði verið að reykja“.

Samkvæmt gögnum lögreglu voru ákærði X og meðákærði Z handteknir og færðir á lögreglustöð, en við leit í bifreiðinni fundust þau fíkniefni sem getið er um í II. kafla áðurnefndrar ákæru.

Í skýrslu lögreglu er ástandi ákærða Z lýst þannig að sjáöldur hans hafi verið eðlileg, jafnvægi stöðugt og framburður greinargóður. Ennfremur segir að engin sjáanleg ölvun hafi verið á honum.

Í yfirheyrsluskýrslu sem ákærði X gaf umræddan dag, kl. 18:01, og tekin var upp í hljóði, kemur fram að hann hafi ,, reykt eina jónu, kannabisefni, í gærkvöldi um kl. 20:00“. Þá er bókað í skýrslunni: Aðspurður hvort hann hefði gert sér grein fyrir því að gæti fallið á fíkniefnatesti ef hann yrði stöðvaður og testaður sagðist hann vita að það gæti mælst í blóðinu á honum í marga daga eftir neyslu en sagðist ekki hafa fundið til neinna áhrifa við akstur bifreiðarinnar.

Fyrir dómi hafði ákærði X ekki athugasemdir við skýrslur lögreglu, en áréttaði að hann hefði ekki fundið til áhrifa fíkniefnanna við greindan akstur.

B

Ákærðu, X og Z, hafa báðir fyrir dómi skýlaust játað sakargiftir, líkt og þeim er lýst í áðurgreindum ákærum. Með játningum ákærðu, sem ekki er ástæða til að efa að sé sannleikanum samkvæmar, sem og rannsóknargögn málsins, er að áliti dómsins nægilega sannað að þeir hafi gerst sekir um þá háttsemi sem í ákærum er lýst og þar er réttilega heimfærð til laga.

Að ofangreindu virtu verður lagður dómur á málin án frekari sönnunarfærslu, sbr. heimildarákvæði 164. gr. laga nr. 88, 2008. Að þessu virtu eru ákærði sakfelldir fyrir þá háttsemi sem þeim er gefin að sök.

C.

Ákærði, X, sem er 20 ára, hefur samkvæmt vottorði sakaskrár ríkisins ekki áður sætt refsingu.

Ákærði, X, hefur í máli þessu gerst sekur um umferðar- og fíkniefnalagabrot. Hann var með vörslur af talsverðu magni af maríhúana ásamt meðákærða, en að auki gerðist hann sekur um fíkniefnaakstur. Þykir refsing hans hæfilega ákveðin, með hliðsjón af 1. mgr. 77. gr. almennra hegningarlaga, 60 daga fangelsi, en að auki verður honum gert að greiða 70.000 króna sekt til ríkissjóðs.

Eftir atvikum og með hliðsjón af ungum aldri og skýlausri játningu ákærða X þykir rétt að fresta framkvæmd fangelsisrefsingarinnar og skal hún niður falla að liðnum tveimur árum frá uppkvaðningu dómsins að telja haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955. Hann skal greiða sektina innan fjögurra vikna frá birtingu dómsins að telja en ella sæti hann fangelsi í fimm daga.

Ákærði, Z, á ekki að baki sakaferil sem hefur áhrif í máli þessu. Ákærði, Z, hefur í máli þessu gerst sekur um umferðar- og fíkniefnalagabrot, en hann var með vörslur á talsverðu magni af maríhúana, m.a. með meðákærða, en einnig gerðist hann sekur um fíkniefnaakstur. Refsing hans þykir eftir atvikum og með hliðsjón af 77. gr. hegningarlaganna hæfilega ákveðin 90 daga fangelsi, en að auki verður honum gert að greiða 70.000 króna sekt til ríkissjóðs.

Samkvæmt gögnum leitaði ákærði Z sér aðstoðar á sjúkrahúsi og meðferðarstofnun vegna fíkniefnaneyslu sinnar á tímabilinu frá 25. ágúst til 14. september sl. Að þessu virtu og með hliðsjón af skýlausri játningu hans þykir rétt að fresta framkvæmd fangelsisrefsingarinnar og skal hún niður falla að liðnum tveimur árum frá uppkvaðningu dómsins að telja haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955. Hann skal greiði sektina innan fjögurra vikna frá birtingu dómsins að telja en ella sæti hann fangelsi í fimm daga.

Með hliðsjón af dómaframkvæmd, sbr. m.a. dóm Hæstaréttar í máli nr. 549/2008 og einnig í ljósi þess sem hér að framan var rakið er fallist á með ákæruvaldinu að svipta beri ákærða X ökurétti, en hún þykir hæfilega ákvörðuð þrír mánuðir frá birtingu dómsins. Þá ber að svipta ákærða Z ökurétti í fjóra mánuði frá birtingu dómsins að telja.

Dæma ber ákærðu til að sæta upptöku á áðurgreindum fíkniefnum, svo sem í dómsorði greinir.

Í ljósi málsúrslita ber að dæma ákærðu til að greiða allan sakarkostnað málsins eins og í dómsorði greinir.

Af hálfu ákæruvalds fór með málið E-kk-nf Þ-kk-nf fulltrúi.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærði, X, sæti fangelsi í 60 daga fangelsi, en fresta skal fullnustu þeirrar refsingar og hún niður falla að liðnum tveimur árum frá uppkvaðningu dómsins að telja haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði X greiði 70.000 króna sekt til ríkissjóðsog komi fimm daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Ákærði, Z, sæti 90 daga fangelsi en fresta skal fullnustu refsingarinnar og hún niður falla að liðnum tveimur árum frá uppkvaðningu dómsins að telja haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði Z greiði 70.000 króna sekt til ríkissjóðs og komi fimm daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Ákærði X er sviptir ökurétti í þrjá mánuði frá birtingu dómsins að telja.

Ákærði Z er sviptir ökurétti í fjóra mánuði frá birtingu dómsins að telja.

Ákærðu sæti upptöku á þeim fíkniefnum sem greinir í efnaskrám lögreglu nr. 32.427, 33.005, 33.006, 33.158 og 33.159.

Ákærði X greiði sakarkostnað að fjárhæð 203.020 krónur, en þar af eru málsvarnarlaun skipaðs verjanda hans S-kk-ef G-kk-ef hdl. 102.300 krónur, að meðtöldum virðisaukaskatti.

Ákærði Z greiði málskostnað að fjárhæð 238.407 krónur, en þar af eru málsvarnarþóknun skipaðs verjanda hans G-kk-ef S-x-x R-kk-ef hdl. 61.380 krónur, að meðtöldum virðisaukaskatti.